Boucher glo nie Rabada was verkeerd | Netwerk24
Ekstra magte ontplooi teen Kaapse bendegeweld
Kaapstad se metropolisie gaan 50 wetstoepassers in Mitchells Plain ontplooi nadat vier mans Saterdagmiddag daar doodgeskiet is in 'n nuwe vlaag van bendegeweld wat byna daagliks lewens eis.
Rocco kan tas vir Tokio pak ná yslike gooi
Die spiesgooier Rocco van Rooyen het homself vroeg in die seisoen onderstreep as iemand om dop te hou as 'n moontlike verrassingspakket vir die Olimpiese Spele met 'n merkwaardige vertoning in Parow in die Wes-Kaap.
Gholfspelers huldig Tiger met rooi en swart
Rory McIlroy en Justin Thomas was Sondag in die laaste ronde van die WCG-kampioenskap in Florida van die spelers wat hulde aan Tiger Woods sou bring.
Onafhanklike ondersoek geëis ná Hane Covid-19 kry
Florian Grill, 'n direksielid van die Franse Rugbyfederasie (FFR), het Sondag 'n onafhanklike ondersoek geëis nadat Covid-19 onder die Hane se Sesnasies-groep uitgebreek het en hul wedstryd teen Skotland uitgestel moes word.
Drankverbod opgehef net ná hoër aksyns
Wynboere, bierbrouerye en drankwinkels het die week met goeie nuus afgesluit dat hulle weer volgens hul dranklisensie mag sake doen.
Die nasionale tesourie het die beloofde konsepwysigings aan regulasie 28 van die pensioenfondswet gepubliseer.
LUISTERBOEK: Die Dao van Daan van der Walt deur Lodewyk G. du Plessis
Intekenare kan in Maart tot einde April op Netwerk24 na die opwindende debuut van Lodewyk G. du Plessis luister. Die Dao van Daan van der Walt is Netwerk24 se jongste luisterboek. Intekenare kan tot 30 April na die voorlesing daarvan op Netwerk24 geniet.
Boucher glo nie Rabada was verkeerd
Deur Tinus Van Staden 17 Januarie 2020 19:22
Mark Boucher het nie gedink daar was iets fout met die wyse waarop Kagiso Rabada die paaltjie van Joe Root gevier het nie, maar hy weet sy sterbouler sal 'n veiliger manier moet kry om beter uiting aan sy emosies te gee.
Kagiso Rabada gaan die vierde toets teen Engeland misloop. Foto: Gallo Images
Die Protea-afrigter het ook 'n pleidooi gelewer dat die Internasionale Krieketraad (IKR) nie al die aggressie uit krieket moet haal nie, nadat Rabada 'n strafpunt toegedien is en as 'n gevolg die vierde toets teen Engeland op die Wanderers gaan misloop.
"KG boul op sy beste wanneer hy aggressief is," het Boucher Vrydag in Port Elizabeth ná spel op dag twee van die derde toets gesê.
Rabada se strafpunt-totaal vir die laaste 24 maande – die tydperk waarvoor strafpunte geldig is – staan nou op vier en dit is die rede waarom hy die vierde toets gaan misloop. Die sneller het in Februarie 2018 een strafpunt gekry vir die wyse waarop hy die paaltjie van Shikhar Dhawan gevier het; in Maart 2018 vir fisieke kontak met Steve Smith en nog een in dieselfde wedstryd vir die wyse waarop hy David Warner se paaltjie gevier het.
Suid-Afrika het in Maart 2018 geappelleer teen 'n veel erger straf vir die Smith-voorval. Krieket Suid-Afrika (KSA) het toe selfs vir advokaat Dali Mpofu betrek om met die appèlproses te help en hulle was suksesvol – die vlaktwee-oortreding (drie strafpunte) is tot 'n vlakeen-oortreding (een strafpunt) verminder.
"Dit gaan daaroor om 'n balans te kry. Hy kan nie ingeperk word nie, maar hy moet die reëls verstaan en aan die regte kant daarvan bly," sê Boucher.
Die IKR sê in 'n verklaring Rabada "is daaraan skuldig bevind dat hy Artikel 2.5 van die gedragskode oortree het, wat handel oor die gebruik van taal, aksies of gebare wat neerhalend is of wat 'n aggressiewe reaksie kan uitlok by 'n kolwer wat sy paaltjie verloor het."
Boucher sê die Proteas het hul kommer by die wedstrydskeidsregter, Andy Pycroft, uitgespreek oor hoe die reël vertolk word.
"Dis taai, want daar word gepraat van uitbundige feesviering en dat daar kontak gemaak is. Ek glo nie hy het kontak gemaak met Root nie.
"Ja, hy was in sy ruimte. Dit maak nie saak wat ons dink nie, die wedstrydskeidsregter het hom 'n strafpunt toegedien en hy gaan nie in die volgende wedstryd speel nie."
Die Proteas kon nie appèl aanteken nie, omdat dit 'n Vlak 1-oortreding is.
"In my dae het ons nie sulke probleme gehad nie, want ons kon sê wat ons wou en daar was nie nagevolge nie," sê Boucher.
"Jy wil nie al die aggressie uit die spel haal nie. Die gemoedere loop soms hoog. Maar aan die anderkant, as jy die reëls ken, moet jy daarby hou.
"Ek is 'n bietjie bekommerd. Ons het dit in die laaste toets gesien, 'n span mik vir 'n oorwinning en Engeland was lank in die veld... Die vloekwoorde (van Jos Buttler) was dalk nie ideaal nie, maar in ons dae het ons ook probeer om kolwers te ontsenu.
"Die reëls het verander en ek verstaan waarheen die IKR daarmee wil gaan, maar daar moet 'n balans gevind word."
In my dae het ons nie sulke probleme gehad nie, want ons kon sê wat ons wou en daar was nie nagevolge nie.
Rabada se skorsing is 'n reusagtige terugslag vir Suid-Afrika, veral noudat dit lyk of die derde toets óf op 'n Engelse oorwinning, óf op 'n onbesliste uitslag gaan uitloop.
Lungi Ngidi boul weer, maar is nie wedstrydfiks nie. Die linksnaatbouler Beuran Hendricks kan dalk in die prentjie kom, of Dwaine Pretorius kan teruggebring word.
Nog 'n probleem met Rabada se afwesigheid, is dat dit die Proteas se transformasieteikens 'n groot slag gaan toedien.
Hy is die enigste etniese swart speler wat tot dusver in die reeks gespeel het. Suid-Afrika kan dalk genoop word om in Temba Bavuma of Andile Phehlukwayo se rigting te kyk om die transformasieteikens 'n hupstoot te gee.